钦定古今图书集成/明伦汇编/官常典/第355卷 > 彭程
## 钦定古今图书集成/明伦汇编/官常典/第355卷 > 彭程

按《明外史》本传：“程字万里，鄱阳人，成化末进士。弘治
初，授御史，巡视京城。降人杂处畿甸，多为盗，事发则
投戚里奄竖为窟穴，程每先机制之，有发辄得。巡盐
两浙，代还，巡视光禄。五年，上疏言：‘臣适见光禄造皇
坛器。皇坛者，先帝修斋行法之所。陛下即位，此类废
斥尽，何复有皇坛烦制器？光禄金钱，悉民膏血，用得
其当，犹恐病民，况投之无用地。顷李孜省、继晓辈倡
邪说，而先帝笃信之者，意在远希福寿也。今二人已
伏重辟，则祸患之来，二人尚不能自免，岂能福寿他
人。倘陛下果有此举，宜遏之将萌。如无，请治所司逢
迎罪’。”时帝无皇坛造器之命，特光禄姑为备。帝得程
奏，大怒，以为暴扬先帝过失，立下锦衣狱。给事中丛
兰亦巡视光禄，继上疏论之。帝宥兰，夺光禄卿胡恭
等俸，付程刑部定罪。尚书彭韶等拟赎杖还职。帝欲
置之死，命系之。韶等复疏救。程子尚三上章乞代父
死，终不听。是时，御史李兴亦坐罪系狱。